పసిడిపై 'పన్ను' వెనక్కి
- బంగారం షేర్ల ర్యాలీ
న్యూఢిల్లీ: బంగారం అభరణాలపై ఒక్క శాతం పన్ను వసూలును నిరసిస్తూ వర్తకులు నెలన్నర పాటు సమ్మె చేసిన దిగిరాని ప్రభుత్వం అకస్మత్తుగా వెనక్కి తగ్గింది. దీంతో ఓ వైపు బులియన్‌ పారిశ్రామికవర్గాలు ఆశ్యర్యానికి గురి కావడం మరోవైపు స్టాక్‌ మార్కెట్లలో పసిడి షేర్లకు డిమాండ్‌ లభించింది. ప్రస్తుత ఆర్ధిక సంవత్సర బడ్జెట్‌లో బంగారం, వజ్రాలు ఇతర విలువైన లోహాలతో తయారు చేసిన ఆభరణాలు, బంగారు నాణేల కొనుగోళ్లపై ఒక శాతం పన్ను విధించాలని నిర్ణయించింది. జూన్‌1వ తేది నుంచి దీన్ని అమలు చేయాలని కేంద్రం ప్రదిపాదించిన విషయం తెలిసిందే. ఈ నిర్ణయాన్ని బులియన్‌ వర్తకులు తీవ్రంగా వ్యతిరేకించడంతో పాటు 42 రోజుల పాటు నిరవదిక సమ్మెకు దిగారు. అయినా ఆ సమయంలో ప్రభుత్వం ససేమిరా అంది.
ఫైనాన్స్‌ బిల్లు ప్రకారం నగదు ద్వారా ఎవరైతే వినియోగదారులు 2 లక్షలకు మించి బంగారు ఆభరణాలు లేదా బంగారు నాణేలను కొనుగోలు చేస్తారో వారి నుండి స్టోరు వద్దే పన్ను వసూలు (టిసిఎస్‌) రూపంలో 1 శాతం పన్ను చెల్లించాల్సి ఉంటుందని క్రితం బడ్జెట్‌లో ఆర్ధిక శాఖ మంత్రి అరుణ్‌ జైట్లీ ప్రతిపాదించారు. పసిడి లావాదేవీలపై విధించిన పన్నుపై అటు ప్రజలు, ఇటు ఆభరణాల వ్యాపారులు నుంచీ తీవ్ర వ్యతిరేకత, నిరసనలు రావడంతో ఆభరణాల నగదు కొనుగోళ్లపై విధించిన ఒక శాతం పన్నును తొలగిస్తున్నట్టు తాజాగా కేంద్రం ప్రకటించింది. ప్రభుత్వం తొలుత రూ.2లక్షలు దానికి పైబడిన కొనుగోళ్లపై ఈ పన్ను ఉంటుందని చెప్పింది. ఆ పరిమితిని ఇప్పుడు 5 లక్షలకు పెంచింది. ఈ నిర్ణయం జూన్‌1 నుంచి అమల్లోకి వస్తుందని వెల్లడించింది. వివిధ పరిణామాల నేపధ్యంలో ఈ ఏడాది జనవరి నుంచి మార్చితో ముగిసిన త్రైమాసికంలో దేశంలో పసిడికి భారీగా డిమాండ్‌ పడిపోయింది. ఈ త్రైమాసికంలో బంగారం అమ్మకాలు 41 శాతం మేర తగ్గి 88.4 టన్నులకు పరిమితమయ్యింది. దేశంలో ఏడాదికి 850-900 టన్నుల పసిడి విక్రయాలు జరుగుతున్నాయని అంచనా. పసిడిపై ఒక్క శాతం పన్ను ప్రతిపాదనను కేంద్రం వెనక్కి తీసుకోవడం ద్వారా బంగారానికి స్వల్పంగా డిమాండ్‌ పెరుగుతుందని బులియన్‌ వర్గాలు ఆశాభావం వ్యక్తం చేస్తున్నారు.
మీ స్నేహితులకు రికమెండ్ చెయ్యండి